Zuma onthou nie drankie wat glo op hom morsDaryl Peense. Foto: Facebook Peense is in Julie vanjaar skuldig bevind aan aanranding nadat hy glo sy drankie op Zuma gemors het. Die proefbeampte, Masisi Modikoane, het getuig dat sy met Zuma gepraat het oor die voorval en dat hy aan haar gesê het hy weet nie wie Peense is nie en dat hy ook nie gesien het of Peense sy drankie op hom gemors het nie. Modikoane sê sy het ŉ afspraak gehad met Zuma op 27 September by sy huis in Pretoria, maar dat dit nie gerealiseer het nie. Sy sê Zuma het telefonies aan haar gesê dat die vergadering nie sal plaasvind nie as gevolg van onvoorsiene omstandighede. “Die president was huiwerig om my te sien. Hy het aan my gesê hy kan nie die vrae beantwoord wat ek aan hom wou vra nie aangesien hy nie al die inligting rondom die saak gehad het nie”. Modikoane sê Zuma het ŉ brief aan haar geskryf waarin hy gesê het dat hy op die hof sal staatmaak om die saak te hanteer. Modikoane het voorgestel dat Peense ŉ opgeskorte vonnis ontvang sodat hy ŉ rehabilitasieprogram kan bywoon vir ŉ alkoholprobleem. Modikoane het Peense as ‘toeganklik’ en ‘positief’ beskryf gedurende haar onderhoud met hom. Die hof het ook gehoor dat Peense op 11 Oktober 2002 ŉ opgeskorte vonnis ontvang het vir die besit van dwelms. ŉ Korrektiewe beampte, Adrian Moodley, het aan die hof gesê dat Peense nie aan enige politieke party geaffilieer is nie. Hy het voorgestel dat Peense aan korrektiewe toesig onderwerp word. Moodley het getuig dat hy ook die president probeer kontak het maar dat een van sy persoonlike assistente gesê het hy is besig. Die saak is tot 30 November uitgestel sodat ŉ evaluasieverslag oor Peense opgestel kan word. Peense het tydens sy verhoor ontken dat hy sy drankie opsetlik op Zuma gemors het. Hy het aangevoer die drankie het gemors toe mense teen hom gestamp het. Peense het erken dat hy onder die invloed van alkohol was toe die voorval plaasgevind het.